**RELACION**

**PËR PROJEKTLIGJIN “*PËR DISA SHTESA DHE NDRYSHIME NË LIGJIN NR. 157/2013 “PËR MASAT KUNDËR FINANCIMIT TË TERRORIZMIT*”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Qëllimi i këtij projektligji është parandalimi dhe goditja e veprimtarive të terroristëve dhe e atyre që mbështesin dhe financojnë terrorizmin, apo të atyre, për të cilët ka dyshime të bazuara që kanë kryer, po kryejnë ose kanë qëllim të kryejnë veprimtari të tilla, nëpërmjet bllokimit, sekuestrimit të fondeve e pasurive të tyre, në zbatim të rezolutave përkatëse të Këshillit të Sigurimit të Kombeve të Bashkuara, akteve të organizatave të tjera ndërkombëtare apo marrëveshjeve ndërkombëtare, ku Republika e Shqipërisë është palë. Në funksion të këtij qëllimi të përgjithshëm synohet:

1. Zvogëlimi i rreziqeve të financimit të terrorizmit nëpërmjet politikave, koordinimit dhe bashkëpunimit;
2. Parandalimi i hyrjes së fondeve në mbështetje të terrorizmit në sektorin financiar apo në sektorë të tjerë ose zbulimi dhe raportimi i tyre;
3. Zbulimi dhe goditja e kërcënimeve financim terrorizmi;
4. Reagimi në kohë dhe me efikasitet ndaj rreziqeve të sipërcituara.

Arritja e synimeve të mësipërme realizohet nëpërmjet përafrimit të legjislacionit me rekomandimet e Grupit të Posaçëm të Veprimit Financiar (Fiancial Action Task Force – FATF) i cili përcakton standardet dhe të nxit zbatimin efektiv të masave ligjore, rregullative dhe operacionale për luftën kundër financimit të terrorizmit.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE**

Ky projektligj përputhet me programin politik qeverisës 2017-2021 në angazhimet e shprehura në kuadër të “Sigurisë kombëtare dhe kontributit për sigurinë globale” si pjesë e Pjesës së 4-t “ Politika e jashtme dhe e sigurisë, integrimi evropian dhe shqiptarët në botë”, ku parashikohet “përmirësimi dhe modernizimi i mëtejshëm i menaxhimit të kufijve, rritja e kapaciteteve të bashkëpunimit dhe të shkëmbimit ndërkombëtar të të dhënave dhe informacionit do të kontribuojnë në parandalimin dhe frenimin e qarkullimit ndërkufitar të krimit, terrorizmit, financave kriminale dhe migracionit të paligjshëm”.

Gjithashtu hartimi i projektligjit është miratuar si detyrë dhe përparësi më datë 04.09.2018 nga Komiteti për Bashkërendimin e Luftës Kundër Pastrimit të Parave[[1]](#footnote-1) i kryesuar nga Kryeministri dhe me anëtar të gjitha organet relevante të fushës.

Projektligji është pjesë e programit analitik të projekt - akteve për vitin 2019.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Sistemi shqiptar i parandalimit të financimit të terrorizmit i është nënshtruar vlerësimit në kuadër të Raundit të 5të të Vlerësimit për Shqipërinë kryer nga Komiteti MONEYVAL i Këshillit të Evropës[[2]](#footnote-2), që është organi rajonal që vlerëson për vendin tonë përputhshmërinë me rekomandimet e FATF. Ky vlerësim ka identifikuar nevojat dhe ka bërë rekomandimet përkatëse në funksion të përputhshmërisë teknike me secilin prej Rekomandimeve të FATF-së.

Me këtë projektligj synohet përmbushja e detyrimeve që rrjedhin nga Rekomandimi 6 i FATF dhe kriteret përkatëse të këtij rekomandimi, i cili në tërësi është vlerësuar si pjesërisht i përmbushur. Vlen të evidentohet rëndësia e posaçme e përmbushjes së detyrimeve që rrjedhin nga Rekomandimi 6 pasi është në grupin e atyre që konsiderohen kyçe në sistem parandalues dhe goditës ndaj terrorizmit dhe financimit të tij.

Në pasqyrim të gjetjeve të raportit për pjesën takuese dhe në funksion të rritjes së efektivitetit dhe përputhshmërisë teknike të sistemit në parandalim të financimit të terrorizmit dhe zbatim në kohë dhe me efektivitet të masave të kërkuara nga Këshilli i Sigurimit të OKB, janë përpiluar dhe amendamentet që përmban ky projektligj.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI, VENDAS E NDËRKOMBËTAR**

Projektligji që propozohet për miratim do të ketë vendin e tij në rendin juridik shqiptar, i cili përcaktohet nga shkronja “c”, pika 1, neni 116, i Kushtetutës së Republikës së Shqipërisë. Baza ligjore për propozimin e këtij projektligji, sipas hierarkisë ligjore, është përmbledhur në nenin 78, të Kushtetutës së Republikës së Shqipërisë, nenin 26, të ligjit nr. 9000, datë 30. 1.2003, “Për organizimin dhe funksionimin e Këshillit të Ministrave” si dhe pikën 3, të Rregullores së Këshillit të Ministrave, miratuar me vendimin nr.584, datë 28.8.2003, të ndryshuar.

Zbatimi i Rekomandimeve të FATF, të cilat përveçse janë botërisht të pranuara dhe ka mekanizma ndëshkimi për mos ndjekje, për vendin tonë është detyrim që rrjedh nga neni 13 i Konventës së KiE, ratifikuar nga Republika e Shqipërisë me ligjin nr.9646 datë 27.11.2006 “*Për ratifikimin e Konventës së Këshillit të Evropës “Për pastrimin, kërkimin, kapjen dhe konfiskimin e produkteve të krimit dhe për financimin e terrorizmit*”.

1. **VLERËSIMI I SHKALLËS SË PËRAFRIMIT ME ACQUIS TË BE- SË (PËR PROJEKTAKTET NORMATIVE)**

Aktet e BE-së që rregullojnë fushën e zbatimit të Ligjit nr. 157/2013 “për masat kundër financimit të terrorizmit” janë:

* Rregullorja e Këshillit 2580/2001
* Qëndrimi i Përbashkët 2001/931/CFSP
* Rregullorja Komunitetit Evropian 881/2002
* Rregullorja Komunitetit Evropian 753/2011
* Rregullorja Këshillit (BE) 2016/1686,

Qëllimi i këtij projektligji është përmbushja e detyrave të dala nga vlerësimi i Komitetit MONEYVAL, pra përafrimi me rekomandimin 6 të FATF dhe jo përafrimi në mënyrë të drejtpërdrejtë me normativen e BE të sipërcituar.

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

Përveç shpjegimeve të dhëna si më poshtë, një pjesë e ndryshimeve janë shoqëruar me shënim në fund të faqes, duke evidentuar kriterin përkatës të secilit rekomandim të FATF, të synuar për përafrim.

1. Në nenin 3,

* Në pikat 1 dhe 2 shtohet shprehja “*shërbimi financiar apo të tjera të lidhura*” për të siguruar që masat e marra në rast bllokimi/sekuestrimi përfshijnë edhe ndalimin e dhënies së këtyre lloj shërbimeve, përveç masave që merren mbi pasuritë në mënyrë të drejtpërdrejtë;
* pika 3, fjalia e parë shprehja “*janë pasuritë financiare, depozitat monetare dhe pronat*” zëvendësohet[[3]](#footnote-3). Me këtë ndryshim synohet që “Fondet dhe pasuritë e tjera” të përfshijë shprehimisht *burimet ekonomike.*

1. Në nenin 6, pika 4 pas fjalisë së parë, shtohet përmbajtje[[4]](#footnote-4), me synim qëdetyrimi për bllokim të përfshijë në mënyrë të drejtpërdrejtë edhe elementë të tjerë të fondeve apo pasurive të tjera, të zotëruar apo kontrolluar në mënyre indirekte apo në dispozicion të personave të shpallur.
2. Në nenin 10,

* pika 1 pas shprehjes “*janë të detyruara të raportojnë menjëherë*” shtohet shprehje*[[5]](#footnote-5)*. Me këtë shtesë synohet që fondet dhe asetet e personave apo enteve të shpallura të bllokohen pa njoftim paraprak.
* ndryshohet një pjesë e formulimit të pikës 2 me synim garantimin e mekanizmit të bllokimit të fondeve dhe pasurive të tjera, duke e kaluar njoftimin në një autoritet të vetëm[[6]](#footnote-6).

1. Në nenin 15,

* Pika 1 ndryshohet me synim saktësimi të formulimit për mënyrën e përfshirjes së personave të dyshuar[[7]](#footnote-7);
* Shtohet pika 1/1 që synon saktësim të procedurave dhe standardeve që do të ndiqen.

1. Në nenin 16,

* Pika 1 ndryshohet duke hequr diskrecionin për nxjerrjen e urdhrit nga Ministri i ngarkuar[[8]](#footnote-8)
* Pika 2 ndryshohet duke shtuar afatin e urdhrit të bllokimit me synim që të paraprihet çdo lloj problematike apo situate sipas të cilës Vendimi përkatës i Këshillit të Ministrave nuk miratohet në kohë, duke rrezikuar lirim të fondeve të bllokuara.

1. Në 18, ndryshohet pika 4, me synim që :

* Afatet për njoftim të Këshillit të Sigurimit të OKB të jenë të njëjta sipas kërkesave të rezolutave të komiteteve përkatëse;
* Të ndiqen procedurat dhe formularët standarde, siç janë miratuar nga Komitetet përkatëse (Komiteti I 1267/1989 ose Komiteti i 1988) *[[9]](#footnote-9);*
* Sigurimi i sa më shumë informacioni identifikues që të jetë e mundur, dhe informacioni të posaçëm që mbështet shpalljen, kur i kërkohet një vendi tjetër njohja e masave të nisura nën mekanizmin e bllokimit*[[10]](#footnote-10)*.

1. Në nenin 21, ndryshohen pika 2 dhe 3 duke shkruar afatet e verifikimeve, nisur nga konstatimi për veprime jo në kohë për implementim të sanksioneve, të evidentuara në Raportin e Moneyval.
2. Në nenin 25

* pika 1, zëvendësohet shprehje, ndërsa në pikën 4 pas germës “dh” shtohet germa “e”. Ndryshimet synojnë parashikimin e procedurave për zhbllokimin e fondeve të personave të cenuar gabimisht[[11]](#footnote-11).
* pas pikës 4 shtohet pika 4/1. Ndryshimet synojnë vendosjen e procedurave për paraqitjen pranë Komiteteve përkatës të OKB-së të kërkesave për heqje nga lista të personave apo enteve të shpallur sipas Regjimit të Sanksioneve të OKB-së të cilët sipas vlerësimit të vendit nuk plotësojnë kriteret për shpallje*[[12]](#footnote-12)*.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTLIGJI**

Për zbatimin e këtij projektligji përgjithësisht ngarkohen kryesisht institucionet, subjektet dhe personat e përcaktuar në nenet 7, 8, 9 dhe10 të Ligjit nr. 157/2013 “Për masat kundër financimit të terrorizmit”

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT.**

Projektligji është hartuar nga Drejtoria e Përgjithshme e Parandalimit të Pastrimit të Parave.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Projektligji nuk parashikohet të këtë efekte shtese mbi buxhetin e institucioneve të prekura prej tij.

**KËSHILLI I MINISTRAVE**

1. Funksioni dhe përbërja e Komitetit përcaktohen në neni 23 të Ligjit nr.9917 datë 19.05.2008 “Për parandalimin e pastrimit të parave dhe financimit të terrorizmit” i ndryshuar [↑](#footnote-ref-1)
2. Raporti i plotë gjendet në : *https://rm.coe.int/committee-of-experts-on-the-evaluation-of-anti-money-laundering-measur/16808ff138* [↑](#footnote-ref-2)
3. Kriteri 6.5 germa “b” e Rekomandimit 6 të FATF. [↑](#footnote-ref-3)
4. Kriteri 6.5 germa “b” e Rekomandimit 6 të FATF [↑](#footnote-ref-4)
5. Kriteri 6.5 e Rekomandimit 6 të FATF. [↑](#footnote-ref-5)
6. Kriteri 6.5 germa “a” e Rekomandimit 6 të FATF [↑](#footnote-ref-6)
7. Kriteri 6.1 germa “b e Rekomandimit 6 të FATF [↑](#footnote-ref-7)
8. Kriteri 6.4 iRekomandimit 6 të FATF [↑](#footnote-ref-8)
9. Kriteri 6.1 germa “d” e Rekomandimit 6 të FATF [↑](#footnote-ref-9)
10. Kriteri 6.2 germa “e” e Rekomandimit 6 të FATF [↑](#footnote-ref-10)
11. Kriteri 6.6 germa “f” e Rekomandimit 6 të FATF [↑](#footnote-ref-11)
12. Kriteri 6.6 germa “a” e Rekomandimit 6 të FATF [↑](#footnote-ref-12)